Праспект Міру (Магілёў)

**Праспект Міру** () — праспект у цэнтры горада Магілёва, асноўны яго дыяметр з захаду на ўсход. Цяперашнюю назву атрымаў у 1963 годзе, да гэтага называўся *вуліцай Міру* і *Конназаводскай вуліцай*.

## Гісторыя 
Працягласць 4160 м, ад скрыжавання вуліцы Якубоўскага з вуліцай Касманаўтаў да вуліцы Грышына. Адна з асноўных транспартных магістраляў Магілёва. Пачаў фарміравацца ў 1930-я гады. Паводле 1-га генеральнага плана сацыялістычнай рэканструкцыі горада 1936—1939 прадугледжвалася пракладка магістралі, якая злучала б заходнія і ўсходнія раёны горада з цэнтрам. У 1938—1940 на скрыжаванні асноўных дыяметраў горада — Першамайскай вуліцы і пр. Міру створаны адзін з першых ансамбляў сацыялістычнай архітэктуры, новы грамадскі цэнтр плошча Леніна. Рэгулярнае планамернае развіццё праспекта пачалося ў першай палове 1960-х гадоў.

## Забудова 
Цяпер на ўсім яго працягу пераважае забудова 5-, 6-, 7-, 9-павярховымі, пераважна жылымі, дамамі. Сярод буйных грамадскіх збудаванняў пачатку 1970-х гадоў вылучаюцца 13-павярховая гасцініца «Магілёў» і кінатэатр «Кастрычнік».

З усходу перспектыву вуліцы замыкаюць карпусы ліфтабудаўнічага завода і завода «Зеніт». Праспект перасякаюць р. Дубравенку і ручай Дзебра, цераз якія пабудаваны пуцеправоды, якія злучаюць заходнія раёны горада з усходнімі. Паводле генеральнага плана 1980—1981 гадоў уваходзіць у цэнтральны і ўсходні планіровачныя раёны.

### Няцотны бок 
* № 5 — пяціпавярховы жылы дом. У 1967—2003 гадах у трохпакаёвай кватэры размяшчаўся філіял цэнтральнай дзіцячай бібліятэкі імя А. С. Пушкіна.
: У прыбудове да дом размяшчаецца кнігарня № 8 «Світанак». Адкрыта ў 1967 годзе як спецыялізаваная кнігарня па продажы навучальна-педагагічнай літаратуры. Гандлёвая плошча складае 164 м². Была абсталявана паказальнікамі, сістэмай картатэк. Скупляла і прадавала таксама ўжываныя кнігі, арганізоўвала кнігаабмен, прымала папярэднія азказы, праводзіла школьныя кірмашы, абслугоўвала настаўніцкія канферэнцыі і нарады.
* № 13а — У савецкія часы тут размяшчаўся камітэт народнага кантролю. Пры Палацы створаны музей У. І. Леніна і музей О. Ю. Шміта.
* № 29 — У доме размяшчалася Агенцтва Аэрафлота. Заснаванае ў 1973 годзе як Агенцтва паветраных паведамленняў Магілёўскага аб’яднанага авіяатрада Беларускага ўпраўлення грамадзянскай авіяцыі. Ажыцяўляла продаж авіябілетаў у дзень вылету і папярэдне ў касах аэрапорта, агенцтва, на чыгуначным вакзале, на заводах «Стромаўталінія», штучнага валакна імя Куйбышава, «Зеніт». Папярэдні продаж квіткоў ажыццяўляўся ў г. Горкі, Клімавічы, Асіповічы. З 1988 года пульты-маніпулятары агенцтва падключаны да аўтаматызаванай сістэмы «Сірэна-2», якая дазваляла на працягу 1—2 хвілін забранірваць месца ў самалёце для вылету з 27 гарадоў СССР. Да кожнага рэйса ад будынка Агенцтва Аэрафлота ў аэропорт адпраўляўся аўтобус-экспрэс.
* № 35 — З 1964 года ў доме размяшчалася кафэ «Бярозка». Гандлёвая плошча складала 178 м². Адначасова магло абслужыць 80 чалавек. Прапаноўвала фірменныя і нацыянальныя стравы. Працавала дыскатэка.
* № 37 — З 1981 года ў доме размяшчаецца зоамагазін «Залатая рыбка». Гандлёвая плошча складае 270 м². Прадавала акварыумных рыбак, дэкаратыўных птушак, дробных жывёл, абсталяванне для ўтрымання і догляду жывёл, корм. Закупляла ад насельніцтва акварыумных рыбак, дэкаратыўных птушак клетачнага ўтрымання і некаторыя віды дробных жывёл.

* № 39 (*вул. Першамайская, 40*) — 5-павярховы з 7-павярховым вуглавым аб’ёмам жылы дом (1938—1940). У савецкія часы тут размяшчаўся гарадскі камітэт па фізкультуры і спорце.
* № 55а — будынак Адміністрацыі Ленінскага раёна г. Магілёва. У савецкія часы тут размяшчаліся раённыя камітэты КПБ і ЛКСМБ Цэнтральнага раёна. Сваю мянушку «Кошчын дом» будынак атрымаў па прозвішчы адной з кіраўніц парткама. На працягу даволі працяглага часу шматпавярховы будынак райкама быў адзіным арыенцірам для гараджан сярод прыватнай забудовы на ўскраіне Машэкаўкі.

* № 59 — 9-павярховы жылы дом (2000-я, архітэктары Э. Юшка, С. Бяляеў).

### Цотны бок 
* № 6 — 14-павярховая гасцініца «Магілёў» (1972, архітэктары В. Астаповіч, Г. Бенядзіктаў, А. Лукомская). У савецкія часы тут размяшчалася аддзяленне сувязі № 32. Перад гасцініцай — невялікая плошча з стаянкамі для аўтамашын.

* № 8 — Дом спорту. У будынку размяшчаецца Магілёўскі абласны комплексны цэнтр алімпійскага рэзерву. У савецкія часы тут размяшчалася абласная школа вышэйшага спартыўнага майстэрства.
* № 10а — Магілёўскі дзяржаўны абласны ліцэй № 3. У савецкія часы тут размяшчаўся міжшкольны навучальна-вытворчы камбінат працоўнага навучання і прафарыентацыі навучэнцаў Ленінскага раёна.

* № 20 (*вул. Першамайская, 42*) — 5-павярховы з 7-павярховым вуглавым аб’ёмам жылы дом (1938—1940, архітэктары А. П. Воінаў, А. Брэгман). У савецкія часы тут размяшчаўся гасразліковы спецыялізаваны ўчастак электрамантажных работ аблрамбудтрэста.

## Літаратура 
* 

## Спасылкі 

Катэгорыя:Праспекты Магілёва